
1 straipsnis. Įstatymo paskirtis
1. Šiuo įstatymu Lietuvos Respublikos Seimas nustato automobilių Kelių priežiūros ir plėtros programos finansavimo tvarką ir šaltinius. 
2. Įstatymo tikslas - sukaupti ir naudoti lėšas automobilių kelių tinklui plėsti, modernizuoti ir funkcionavimui užtikrinti.

2 straipsnis. Pagrindinės šio įstatymo sąvokos
1.Kelių priežiūros ir plėtros programa - Lietuvos Respublikos biudžeto sandaros įstatymo nustatyta tvarka parengta programa. Kelių priežiūros ir plėtros programos finansavimo vykdytoja yra Lietuvos Respublikos Vyriausybė arba jos įgaliota institucija.
2.Kelių priežiūros ir plėtros programos finansavimo iždo sąskaita - Lietuvos Respublikos iždo sąskaita, kurioje kaupiamos lėšos Kelių priežiūros ir plėtros programai (toliau – programa) finansuoti.

3 straipsnis. Programos finansavimo šaltiniai
1.Kelių priežiūros ir plėtros programos finansavimo šaltiniai:
1)	atskaitymai nuo realizavimo pajamų (įplaukų);
2)	akcizas nuo realizuotų benzino, dyzelinių degalų ir tepalų;
3)	transporto priemonių savininkų mokestis;
4)	mokestis už naudojimąsi automobilių keliais ir jų infrastruktūra (toliau - už naudojimąsi keliais) užsienio šalyse įregistruotomis transporto priemonėmis;
5)	mokestis už naudojimąsi  keliais transporto priemonėmis (jų junginiais), kurių matmenys su kroviniu ar be jo viršija leidžiamus arba kai viršijama leidžiama ašies (ašių) apkrova ar transporto priemonės (jų junginio) leidžiamas bendras svoris;
6)	mokestis už leidimą atlikti įvairius darbus bet kurioje kelių komplekso dalyje;
7)	valstybės biudžeto lėšos;
8)	juridinių, fizinių asmenų bei kitų valstybių tikslinės lėšos.

4 straipsnis. Atskaitymai nuo realizavimo pajamų (įplaukų)
1.Atskaitymus nuo realizavimo pajamų (įplaukų) programos finansavimo iždo sąskaitą moka įmonės, turinčios juridinio asmens teises ir neribotos atsakomybės juridiniai asmenys bei juridiniai asmenys, užsiimantys nekomercine veikla, bet gaunantys pajamų iš ūkinės-komercinės veiklos. 
2. Įmonės, besiverčiančios statybų veikla, atskaitymus į  programos finansavimo iždo sąskaitą moka nuo realizavimo pajamų (įplaukų), gautų už savo jėgomis atliktus statybos ir montavimo darbus.
3. Nuo atskaitymų nuo realizavimo pajamų (įplaukų) mokėjimo į  programos finansavimo iždo sąskaitą atleidžiami:
1)	žemės ūkio produkciją gaminantys juridiniai bei fiziniai asmenys ir paslaugas žemės ūkiui teikiančios specializuotos įmonės, jeigu pajamos už realizuotą žemės ūkio produkciją ir paslaugas žemės ūkiui sudaro ne mažiau kaip 50 procentų visų realizavimo pajamų (įplaukų);
2)	kūrybinės sąjungos (architektų, mokslininkų, dailininkų, dizainerių, fotomenininkų, kompozitorių, kinematografininkų, rašytojų, tautodailininkų, teatro, žurnalistų), jų įmonės ir organizacijos, kurios ne mažiau kaip 50 procentų pelno sunaudoja kūrybinių sąjungų poreikiams;
3)	įmonės, kuriose dirba ne mažiau kaip 50 procentų riboto darbingumo darbuotojų ir kurių realizavimo pajamos (įplaukos) gaunamos tik už jų pačių pagamintą produkciją;
4)	biudžetinės įstaigos;
5)	ūkinės bendrijos ir individualios (personalinės) įmonės, įsigijusios savo veiklai patentus;
6)	daugiabučių namų savininkų bendrijos;
7)	laisvosiose ekonominėse zonose įregistruotos ir veikiančios įmonės;
8)	valstybės ir savivaldybių sveikatos priežiūros viešosios įstaigos.
4. Ūkio subjektai - benzino, dyzelinių degalų ir tepalų gamintojai, mokantys akcizą į biudžetą, atskaitymus į programos finansavimo iždo sąskaitą moka nuo realizavimo pajamų, sumažintų sumokėto akcizo už  realizuotą benziną, dyzelinius degalus ir tepalus suma. 
5. Mokėtojai patys apskaičiuoja ir sumoka atskaitymus nuo realizavimo pajamų (įplaukų) į Kelių priežiūros ir plėtros programos finansavimo iždo sąskaitą už kiekvieno mėnesio apyvartą iki kito mėnesio 25 dienos. Laiku nesumokėjus, imami delspinigiai Lietuvos Respublikos mokesčių administravimo įstatymo nustatyta tvarka.
6. Atskaitymų nuo realizavimo pajamų (įplaukų) apskaičiavimo, mokėjimo ir kontrolės tvarką bei tarifus, neviršydama šio įstatymo 1 priedėlyje nurodytų dydžių, nustato Lietuvos Respublikos Vyriausybė.

5 straipsnis. Akcizas nuo realizuoto benzino, dyzelinių degalų bei tepalų
1. 2002 metais į programos finansavimo iždo sąskaitą pervedama 32 procentai akcizo pajamų už realizuotą benziną, dyzelinius degalus bei tepalus.
2	.Akcizo atskaitymus kiekvieną mėnesį iki kito mėnesio 25 dienos į  programos finansavimo iždo sąskaitą perveda Finansų ministerija.

6 straipsnis. Transporto priemonių savininkų mokestis
1. Transporto priemonių savininkai už naudojimąsi keliais ir jų infrastruktūra moka šio įstatymo 2 priedėlyje nurodyto dydžio mokestį.
2. Mokestį į programos finansavimo iždo sąskaitą transporto priemonių savininkai sumoka Lietuvos Respublikos Vyriausybės nustatyta tvarka prieš pristatydami transporto priemonę valstybinei techninei apžiūrai.
3. Mokesčio mokėjimo ir kontrolės tvarką bei tarifus, nepažeisdama šio įstatymo 2 priedėlyje nurodytų ribinių dydžių, nustato Lietuvos Respublikos Vyriausybė.

7 straipsnis. Mokestis už naudojimąsi keliais užsienio šalyse įregistruotomis transporto priemonėmis
1. Užsienio šalyse įregistruotų transporto priemonių savininkai arba jų įgalioti atstovai mokestį už naudojimąsi keliais sumoka, kai transporto priemonė kerta Lietuvos Respublikos valstybės sieną.
2. Mokestis neimamas už naudojimąsi keliais užsienio šalių, su kuriomis Lietuvos Respublika turi atitinkamus tarpvalstybinius susitarimus, transporto priemonėmis arba kai užsienio šalyje įregistruotos transporto priemonės veža labdaros ir humanitarinės pagalbos siuntas, bei už naudojimąsi keliais užsienio šalių krašto apsaugos sričiai priklausančiomis transporto priemonėmis.
3. Mokestį renka Lietuvos Respublikos Vyriausybės įgaliota institucija. Mokesčio tarifus, neviršydama šio įstatymo 3 priedėlyje nurodytų dydžių, mokėjimo ir kontrolės tvarką nustato Lietuvos Respublikos Vyriausybė.

8 straipsnis. Mokestis už naudojimąsi keliais transporto priemonėmis (jų junginiais), kurių matmenys su kroviniu ar be jo viršija leidžiamus arba kai viršijama leidžiama ašies (ašių) apkrova ir (ar) transporto priemonės (jų junginio) leidžiamas bendras svoris
Naudojimosi keliais transporto priemonėmis (jų junginiais), kurių faktiški matmenys su kroviniu ar be jo, ašies (ašių) apkrova ir (ar) bendras svoris viršija maksimalius leidžiamus dydžius (pagal Europos Tarybos direktyvos 96/53/EC 1 priede nurodytus maksimalius leidžiamus dydžius), tvarką nustato ir leidimus išduoda Lietuvos Respublikos Vyriausybės įgaliota institucija. Mokesčio mokėjimo tvarką ir dydį, nepažeisdama šio įstatymo 4 priedėlyje nurodytų ribinių tarifų, nustato Vyriausybė. Mokestis mokamas kiekvieną kartą gaunant atitinkamą leidimą.

9 straipsnis. Kiti Kelių priežiūros ir plėtros programos finansavimo šaltiniai
1. Mokestį už leidimą atlikti įvairius darbus bet kurioje kelių komplekso dalyje ima leidimus išduodanti institucija. Mokesčio dydis nustatomas kiekvienu konkrečiu atveju atsižvelgiant į darbų pobūdį, padaromą keliams ir aplinkai žalą, atstatomųjų darbų vertę, nuostolius susidariusius dėl eismo sąlygų pakeitimo ir darbų trukmę.
2. Valstybės biudžeto lėšos į programos finansavimo iždo sąskaitą pervedamos, jei tai yra numatyta atitinkamų metų valstybės biudžete arba jei tokius sprendimus vykdydama biudžetą pagal savo kompetenciją priima Vyriausybė.
3. Į programos finansavimo iždo sąskaitą gali būti pervedamos fizinių ar juridinių asmenų bei kitų valstybių perduodamos lėšos.

10 straipsnis. Kelių priežiūros ir plėtros programos finansavimo lėšų naudojimas
1. Programos finansavimo lėšos naudojamos automobilių keliams tiesti, modernizuoti, taisyti, prižiūrėti ir saugaus eismo priemonėms įgyvendinti.
2. Lietuvos Respublikos Vyriausybė nustato programos finansavimo lėšų naudojimo tvarką ir paskiria institucijas šiam įstatymui įgyvendinti.
3. Programos finansavimo lėšas Lietuvos Respublikos Vyriausybės įgaliota institucija naudoja pagal Lietuvos Respublikos Seimo patvirtintą metinę sąmatą. Metinėse sąmatose gali būti numatytas iki 5 procentų  programos finansavimo lėšų rezervas kitoms valstybės reikmėms kelių srityje finansuoti.
4. Metinėse sąmatose turi būti numatyta, kad 20 procentų  programos finansavimo lėšų būtų panaudota vietiniams keliams, miškų, nacionalinių parkų keliams bei gatvėms tiesti, taisyti, prižiūrėti. 

11 straipsnis. Kelių priežiūros ir plėtros programos finansavimo veiklos garantijos
1. Programos finansavimo pajamos ir išlaidos, vadovaujantis specialiųjų programų finansavimo principais, planuojamos valstybės biudžete.
2. Programos finansavimo pajamos negali būti panaudotos kitoms valstybės reikmėms finansuoti.

13 straipsnis. Baigiamosios nuostatos
1. Šis įstatymas įsigalioja nuo 2002 m. sausio 1 d. 
2. Įsigaliojus šiam įstatymui netenka galios Lietuvos Respublikos kelių fondo įstatymas (Žin., 1995, Nr. 12-259; Žin., Žin., 1997, Nr. 109-2756; Žin., 1999, Nr. 113-3294).

Skelbiu šį Lietuvos Respublikos Seimo priimtą įstatymą.


RESPUBLIKOS PREZIDENTAS	

Lietuvos Respublikos
kelių priežiūros ir plėtros programos finansavimo įstatymo 
1 priedėlis 


ATSKAITYMŲ NUO REALIZAVIMO PAJAMŲ (ĮPLAUKŲ)
Į KELIŲ PRIEŽIŪROS IR PLĖTROS PROGRAMOS 
FINANSAVIMO IŽDO SĄSKAITĄ 
MAKSIMALŪS DYDŽIAI 


1. Maksimalaus dydžio atskaitymus nuo realizavimo pajamų (įplaukų) į Kelių priežiūros ir plėtros programos finansavimo iždo sąskaitą moka:
1) įmonės, turinčios juridinio asmens teises ir jų neturinčios, bei juridiniai asmenys, užsiimantys nekomercine veikla, bet gaunantys pajamų iš ūkinės - komercinės veiklos (išskyrus besiverčiančius prekybos veikla, dujų realizavimu ir bankus), - iki 0,5 procento realizavimo pajamų (įplaukų);
2) įmonės, besiverčiančios prekybos veikla, - iki 0,3 procento realizavimo pajamų (įplaukų);
3) įmonės, besiverčiančios dujų realizavimu, - iki 0,1 procento realizavimo pajamų (įplaukų);
4) bankai - iki 1 procento pajamų, gautų iš maržos ir už kitas paslaugas.
2. Atskaitymai atliekami nuo realizavimo pajamų, apskaičiuotų Lietuvos Respublikos juridinių asmenų pelno mokesčio įstatymo nustatyta tvarka, o iš juridinio asmens teisių neturinčiųjų - nuo realizavimo įplaukų.



Lietuvos Respublikos
kelių priežiūros ir plėtros programos finansavimo įstatymo 
2 priedėlis 


TRANSPORTO PRIEMONIŲ SAVININKŲ METINIO MOKESČIO
UŽ NAUDOJIMĄSI KELIAIS RIBINIAI DYDŽIAI


1. Transporto priemonių savininkai moka tokio dydžio metinį mokestį už naudojimąsi keliais:
1) krovininėmis kelių transporto priemonėmis (tarp jų priekabomis, puspriekabėmis), kurių bendroji masė (maksimalus leidžiamas svoris)  
iki 3,5 tonos (įskaitytinai)	100 - 300 Lt
nuo 3,5 iki 12,0 tonų (įskaitytinai)	300 - 500 Lt
o transporto priemonių savininkai - 
žemės ūkio įmonės, ūkininkai	100 Lt
nuo 12,0 iki 24,0 tonų (įskaitytinai)	500 - 1000 Lt
didesnė kaip 24,0 tonos	1000 - 3000 Lt

2) specialiomis kelių transporto
priemonėmis, kurios skirtos specialioms darbo
funkcijoms atlikti, bet ne kroviniams vežti	100 - 300 Lt
(jų sąrašas pateiktas 5 priedėlyje) 
2. Mokestis neimamas už naudojimąsi keliais Krašto apsaugos ministerijos reguliavimo sričiai priklausančiomis transporto priemonėmis, priskirtomis kovinei, rikiuotės ir transportavimo grupėms.
3. Jeigu per transporto priemonių savininkų mokesčio už naudojimąsi keliais ribinių dydžių galiojimo laiką vartotojų kainų indeksas viršijo 1,2, Lietuvos Respublikos Vyriausybė kartą per metus (prieš prasidedant metams, už kuriuos bus mokamas mokestis) indeksuoja šiame priedėlyje nurodytus dydžius pagal vartotojų kainų indeksą.



Lietuvos Respublikos
kelių priežiūros ir plėtros programos finansavimo įstatymo 
3 priedėlis 


MOKESČIO UŽ NAUDOJIMĄSI KELIAIS UŽSIENIO ŠALYSE
ĮREGISTRUOTOMIS TRANSPORTO PRIEMONĖMIS TARIFAI

1. Mokesčio už naudojimąsi keliais užsienio šalyse įregistruotomis transporto priemonėmis vienkartiniai tarifai:
1) autobusais 
nuo 10 iki 30 vietų (su vairuotoju įskaitytinai)	iki 120 Lt
daugiau kaip 30 vietų	iki  220 Lt
2) krovininėmis kelių transporto priemonėmis 
(tarp jų priekabomis, puspriekabėmis), kurių 
bendras svoris 
iki 3,5 tonos (įskaitytinai)	iki 80 Lt
nuo 3,5 iki 12,0 tonų (įskaitytinai)	iki 160 Lt
nuo 12,0 iki 24,0 tonų (įskaitytinai)	iki 240 Lt
didesnis  kaip 24,0 tonos	iki 400 Lt
3) specialiomis kelių transporto priemonėmis,
kurios skirtos specialioms darbo 
funkcijoms atlikti, bet ne kroviniams vežti 	iki 120 Lt 
2. Mokestis neimamas už naudojimąsi keliais užsienio šalių krašto apsaugos sričiai priklausančiomis transporto priemonėmis.
3. Jeigu per mokesčio už naudojimąsi keliais užsienio šalyse įregistruotomis transporto priemonėmis tarifų galiojimo laiką vartotojų kainų indeksas viršijo 1,2, Lietuvos Respublikos Vyriausybė kartą per metus (prieš prasidedant metams, už kuriuos bus mokamas mokestis) indeksuoja šiame priedėlyje nurodytus tarifus pagal vartotojų kainų indeksą



Lietuvos Respublikos
kelių priežiūros ir plėtros programos finansavimo įstatymo 
4 priedėlis 

I. MOKESČIO UŽ NAUDOJIMĄSI KELIAIS LIETUVOS RESPUBLIKOJE IR UŽSIENIO ŠALYSE ĮREGISTRUOTOMIS TRANSPORTO PRIEMONĖMIS (JŲ JUNGINIAIS), KURIŲ MATMENYS SU KROVINIU AR BE JO VIRŠIJA LEIDŽIAMUS, RIBINIAI TARIFAI 

	Leidžiami matmenys viršyti (cm)
	Tarifai

	Aukščio
	Pločio
	Ilgio 
	Vienkartiniai
	Mėnesiniai (Lt)

	
	
	
	Lt už 10 km
	Rajono 
	Lietuvos

	
	
	
	
	teritorijoje
	teritorijoje

	
	10 -  20
	
	5,0 - 6,0
	350 - 420
	875,0 -   962,5

	11 - 20 
	21 -  40
	101 - 200
	6,1 - 7,0
	427 - 490
	1067,5 - 1225,0

	21 - 30
	41 -  60
	201 - 300
	7,1 - 7,5
	497 - 525
	1242,5 - 1312,5

	31 - 40
	61 -  80
	301 - 400
	7,6 - 8,0
	532 - 560
	1330,0 - 1400,0

	41 - 50
	81 -100
	401 - 500
	8,1 - 8,5
	567 - 595
	1417,5 - 1487,5

	> 50
	> 100
	> 500
	12,0 - 14,0
	840 - 980
	2100,0 - 2450,0





1. Jei viršijami lentelėje nurodyti transporto priemonės (jų junginio) maksimalūs matmenys, t.y. kai tokia transporto priemonė tampa ypač pavojinga saugiam eismui, mokestis apskaičiuojamas taikant maksimalų tarifą už kiekvieno atitinkamo matmens viršijimą, t.y. už kiekvieną aukščio viršijimą 10 cm, pločio viršijimą 10 cm ar ilgio viršijimą 1 m maksimalus tarifas dauginamas iš koeficiento 1,5. Visais atvejais, jei viršijami du ar visi trys matmenys, mokestis nustatomas sumuojant lentelėje nurodytus mokesčius už atskirų matmenų viršijimą. Kai transporto priemonės (jų junginio) matmenys viršija lentelėje nurodytus maksimalius, būtina gauti atskirą leidimą, kurį išduodant pridedamas papildomas mokestis už maršruto paruošimą, t.y. apskaičiuojama darbų, kuriuos būtina atlikti, kad galima būtų leisti būtent tai transporto priemonei (jų junginiui) važiuoti leidime nurodytu maršrutu, vertė.
2. Mokestis neimamas už naudojimąsi keliais Krašto apsaugos ministerijos reguliavimo sričiai priklausančia specialios paskirties technika, kurios matmenys viršija leidžiamus, tačiau visais atvejais būtina suderinti šių transporto priemonių maršrutą su kelių savininkais.















II. MOKESČIO UŽ NAUDOJIMĄSI KELIAIS LIETUVOS RESPUBLIKOJE IR UŽSIENIO ŠALYSE ĮREGISTRUOTOMIS TRANSPORTO PRIEMONĖMIS (JŲ JUNGINIAIS), KAI VIRŠIJAMA LEIDŽIAMA AŠIES (AŠIŲ) APKROVA IR(AR) LEIDŽIAMAS BENDRAS SVORIS, RIBINIAI TARIFAI

	Leidžiama ašies (ašių) apkrova viršyta
	
	Tarifai
	

	(tonomis)
	Vienkartiniai
	Mėnesiniai (Lt)

	
	Lt už 10 km
	Rajono
	Lietuvos

	
	
	teritorijoje
	Teritorijoje

	0,6 -   1,0
	0,80 -   1,12
	56,0 -     78,4
	140,0 -   196,0   

	1,1 -   1,5
	1,60 -   1,76
	112,0 -   123,2             
	280,0 -   308,0

	1,6 -   2,0
	2,24 -   2,56
	156,8 -   179,2
	392,0 -   448,0

	2,1 -   3,0
	4,00 -   4,44
	280,0 -   310,8
	700,0 -   777,0

	3,1 -   4,0
	6,40 -   7,20
	448,0 -   504,0
	1120,0 - 1260,0

	4,1 -   5,0
	8,80 - 10,40
	616,0 -   728,0
	1540,0 - 1820,0  

	5,1 -   6,0
	11,20 - 12,80  
	784,0 -   896,0
	1960,0 - 2240,0

	6,1 -   7,0
	13,60 - 15,20
	952,0 - 1064,0
	2380,0 - 2660,0

	7,1 -  8,0 įskaitytinai
	16,00 - 18,40
	1120,0 - 1288,0 
	2800,0 - 3220,0



1. Transporto priemonėmis (jų junginiais), kurių varančiajai ašiai su suporintais ratais leidžiama 11,5 tonos ašies apkrova viršijama, leidžiama važiuoti sumokėjus atitinkamo dydžio mokestį tik tais keliais, kurie nurodyti leidimus išduodančios institucijos patvirtintame sąraše.
2. Jei transporto priemonės (jų junginio) faktiškas svoris viršija leidžiamą (40 t, o vežant 40 pėdų konteinerius, pagamintus pagal ISO standartus, - 44 t), nustatomas 0,2 - 0,3 Lt už km tarifas už kiekvieną viršytą toną.
3. Triašiu puspriekabių vilkiku su dviaše ar triaše puspriekabe 40 pėdų konteinerius, pagamintus pagal ISO standartus, leidžiama vežti tik magistraliniais keliais.
4. Kai ašies (ašių) faktiška apkrova ir faktiškas transporto priemonės (jų junginio) svoris viršija leidžiamus, mokesčio dydis nustatomas tas, kuris yra didesnis.
5. Mokestis neimamas už naudojimąsi keliais Krašto apsaugos ministerijos reguliavimo sričiai priklausančia specialios paskirties technika, viršijančia leidžiamą ašies (ašių) apkrovą ir(ar) transporto priemonės (jų junginio) leidžiamą bendrą svorį, tačiau šių transporto priemonių (jų junginių) maršrutą visais atvejais būtina suderinti su kelių savininkais.
6. Jeigu per tarifų galiojimo laiką vartotojų kainų indeksas viršijo 1,2, Lietuvos Respublikos Vyriausybė kartą per metus (prieš prasidedant metams,už kuriuos bus mokamas mokestis) indeksuoja šiame priedėlyje nurodytus dydžius pagal vartotojų kainų indeksą.



Lietuvos Respublikos
kelių priežiūros ir plėtros programos finansavimo įstatymo 
5 priedėlis 

SPECIALIŲ TRANSPORTO PRIEMONIŲ, SKIRTŲ
SPECIALIOMS DARBO FUNKCIJOMS ATLIKTI,
SĄRAŠAS

1.  Automobiliniai kranai
2. Automobiliniai keltuvai
3. Automobiliai su gręžimo įranga
4. Automobiliai su laboratorijų įranga
5. Automobiliai - techninės pagalbos dirbtuvės
6. Automobiliai - parduotuvės
7. Automobiliai - televizijos stotys
8. Automobiliai - radijo stotys
9. Kinofikacijos, parodų, bibliotekų automobiliai
10. Asenizaciniai automobiliai
11. Kelių valymo automobiliai
12. Kelių priežiūros žiemą automobiliai
13. Šiukšliavežės ir šiukšlių rinkimo automobiliai
14. Automobiliai, naudojami tik karjeruose
15. Automobiliai, naudojami tik oro uostuose
16. Mokomieji automobiliai
17. Gaisrininkų automobiliai
18. Medicinos greitosios pagalbos ir reanimacijos automobiliai
19. Automobiliai - ekskavatoriai, buldozeriai
20. Kiti specialioms darbo funkcijoms ir technologiniams procesams atlikti skirti automobiliai
Pastaba: Kelių transporto priemonės (pvz., savivarčiai, naftovežiai, benzinvežiai ir kitos), kurios pagal savo konstrukciją ir įrangą skirtos kroviniams vežti, priskiriamos prie krovininių transporto priemonių.

___________________


